Diari Oficial de la Generalitat Valenciana


Sumari del DOGV 5820, del 04-08-2008 (2008/9317)

RESOLUCIÓ de 24 de juliol de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Generalitat, les Diputacions Provincials i la Federació Valenciana de Municipis i Províncies, en matèria d'administració electrònica en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5820

Data del DOGV
:   04-08-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9317


Data del document
:   24-07-2008

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * Federació Valenciana de Municipis i Províncies
    * Alacant
    * València
    * Castelló de la Plana
    * signatura electrònica
    * telecomunicació
    * cooperació administrativa
    * comunicació de dades
    * administració local

RESOLUCIÓ de 24 de juliol de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre la Generalitat, les Diputacions Provincials i la Federació Valenciana de Municipis i Províncies, en matèria d'administració electrònica en l'àmbit de la Comunitat Valenciana. [2008/9317]  
La Generalitat, les Diputacions Provincials i la Federació Valenciana de Municipis i Províncies han subscrit, després de la tramitació prèvia reglamentària, el 3 de juliol de 2008, el conveni marc de col·laboració en matèria d'administració electrònica en l'àmbit de la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0984/2008, i que figura com a annex d'esta resolució.  
Valencia, 24 de juliol de 2008.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre la Generalitat, les diputacions provincials i la Federació Valenciana de Municipis y Províncies en matèria d'administració electrònica en l'àmbit de la Comunitat Valenciana  
València, 3 de juliol de 2008  
Reunits  
Fernando de Rosa Torner, conseller de Justícia i Administracions Públiques de la Generalitat, en virtut de les atribucions i funcions conferides en el Decret 122/2007, de 27 de juliol, del Consell, en matèria de modernització i d'administració electrònica, qui actua en nom i representació de la Generalitat, de conformitat amb l'article 28, lletres c), g) i ll), de la Llei 5/1983, de 30 de desembre, del Consell, i 2n.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim jurídic i pressupostari dels convenis que subscriga la Generalitat Valenciana, i facultat expressament per a la firma del present conveni per acord del Consell, de data 16 de maig de 2008.  
Alfonso Rus Terol, president de la Diputació de València, en representació d'esta Administració Local, i facultat expressament per a la firma del present conveni per acord del Ple de la Diputació, de data 20 de febrer de 2008.  
José-Joaquín Ripoll Serrano, president de la Diputació d'Alacant, en representació d'esta Administració Local, i facultat expressament per a la firma del present conveni per acord del Ple de la Diputació, de data 8 de maig de 2008.  
Carlos Fabra Carreras, president de la Diputació de Castelló, en representació d'esta Administració Local, i facultat expressament per a la firma del present conveni per acord del Ple de la Diputació, de data 25 de març de 2008.  
Elena Bastidas Bono, com a representant legal de la Federació Valenciana de Municipis i Províncies (en avant, la Federació) com a presidenta de la dita entitat, d'acord amb les facultats que té atribuïdes pels articles 36, apartat primer, i 38 dels Estatuts de la Federació.  
Tots els intervinents, en les representacions amb què actuen, afirmen i reconeixen recíprocament la seua capacitat, legitimació, suficiència i vigència de les seues respectives facultats per a celebrar el present conveni i a l'efecte  
Exposen  
La configuració d'una administració moderna que preste amb eficiència i excel·lència béns i servicis a la ciutadania, que facilite la participació efectiva d'esta en el coneixement i decisió sobre els assumptes públics, i que siga més pròxima, amable, transparent i senzilla, constituïx l'objectiu prioritari comú de totes les administracions de la Comunitat Valenciana.  
En l'anterior sentit, en la Societat del Coneixement, parlar de modernització de les administracions públiques implica apel·lar a la seua immersió tecnològica, caracteritzada substancialment pels elements de la col·laboració interadministrativa, la interoperabilitat tecnològica, semàntica, organitzativa i jurídica, així com la transferència de tecnologia i coneixement, dins del respecte als principis d'autonomia, lleialtat institucional, subsidiarietat, solidaritat, impuls de la cohesió territorial i diferenciació, conforme al que establixen els articles 63, 64 i 66 de l'Estatut d'Autonomia de la Comunitat Valenciana. En definitiva, significa parlar d'administració electrònica.  
Totes les parts del present conveni despleguen, fonamentalment des de mitjans dels anys noranta, en la representació institucional que ostenten, una intensa i fructífera labor de modernització de les administracions públiques, tant pròpies, com de les de naturalesa municipal a les quals servixen. En especial, procuren l'homogeneïtat, la coherència, en definitiva, la interoperabilitat, tant en les tecnologies de la informació com de les comunicacions electròniques, a fi de ser més eficients i contribuir a una gestió racional de las despesa pública i a la cohesió territorial, i, amb això, incentiven i fomenten l'economia productiva a la nostra Comunitat.  
La Generalitat, dins de la seua planificació estratègica en matèria de Telecomunicacions Avançades i Societat Tecnològica i del Coneixement Avantic 2004-2010, ha desplegat programes i projectes tendents a fomentar la cohesió, cooperació i col·laboració intra i interadministrativa en tecnologies de la informació i la comunicació (TIC), així com la interoperabilitat entre les administracions de la Comunitat Valenciana i, en especial, entre l'administració de la Generalitat i les administracions locals o les seues associacions institucionals. La configuració de l'administració comuna tecnològica, sobre la base d'un marc valencià propi d'interoperabilitat, l'aplicació del principi de neutralitat tecnològica, així com la inversió en estàndards oberts i, en general, en foment de l'administració electrònica, constituïxen eixos estratègics de la seua acció de planejament en TIC i de l'objectiu principal de consolidar la cohesió territorial des de la perspectiva tecnològica.   
Per la seua banda, les Diputacions Provincials de la Comunitat Valenciana, com a expressió de l'autonomia provincial en el nostre territori, però, sobretot, com a entitats de servici als seus clients naturals, açò és, als municipis del seu àmbit geogràfic, essencialment als necessitats d'un major suport o assessorament, no han escatimat recursos ni esforços per aconseguir una permanent i fluida col·laboració interadministrativa en matèria TIC, i despleguen plans i projectes de modernització, tant en matèria tecnològica estricta, com de qualitat, aspectes estretament enllaçats en l'era del coneixement.  
Finalment, la Federació, amb el reconeixement institucional que realitza l'article 64.4 de l'Estatut d'Autonomia de la Comunitat Valenciana en anomenar-la expressament com a interlocutora en l'àmbit local i amb la Generalitat, ha mostrat igualment una actuació pública compromesa amb el desplegament i la modernització de l'administració local i, de manera notòria, dins del foment de la immersió tecnològica en TIC.  
En l'orde legislatiu, l'aprovació de la Llei 11/2007, de 22 de juny, d'Accés dels Ciutadans als Servicis Públics, ha concretat cronològicament l'obligació de totes les administracions públiques de reconéixer els drets de la ciutadania a relacionar-se per mitjans, tècniques i canals electrònics amb aquelles i, per tant, de reestructurar-se a fi de donar satisfacció plena als esmentats drets i a la ciutadania que els ostenta.  
La fonamental disposició final tercera de l'esmentada llei establix en els seus apartats 3 i 4 que l'exercici dels drets de relació electrònica que reconeix hauran de fer-se efectius al si de les administracions autonòmiques i locals a partir del 31 de desembre de 2009. I, si bé condiciona tal obligació a allò que permitisquen les seues disponibilitats pressupostàries, resulta obvi que el mandat es traduïx en un compromís institucional o polític de difícil exoneració, encara més en la mesura que dita llei va ser aprovada amb el consens de tots els grups parlamentaris del Congrés dels Diputats.  
La Generalitat, les Diputacions Provincials de la Comunitat Valenciana i la Federació, en atenció a eixa previsió legislativa, han avançat inversions i han desplegat iniciatives tendents a garantir el compliment dels preceptes legislatius. La Generalitat, a més, i en desplegament de l'habilitació continguda en la disposició final vuitena de la Llei 11/2007, té en tramitació un avantprojecte de Llei d'Administració Electrònica de la Comunitat Valenciana, on es posa especial èmfasi en la col·laboració de tot tipus entre les administracions i institucions del nostre territori, i, de manera preferent, entre les que resulten part del present conveni i, per descomptat, l'administració local, a la qual van destinats els esforços i contingut del mateix, i a les entitats integrants de la qual s'invita a adherir-se, per descomptat dins del total respecte a la seua autonomia municipal.  
En conseqüència de tot el susdit, en atenció a l'objectiu últim d'aconseguir una administració pública valenciana coordinada, cohesionada, interrelacionada i interoperable, en definitiva, eficient i de servici de cara als/les ciutadans/nes als quals atén, és d'interés de totes les parts que subscriuen aprovar de consens un marc estable de col·laboració en matèria d'administració electrònica, singularment a fi de complir, no sols en termini, sinó anticipadament, les prescripcions legals en vigor i aquelles que puguen derivar-se de normatives futures del nivell autonòmic o estatal.  
Per tot això, es formalitza el present conveni marc de col·laboració, que no implica obligacions econòmiques per a la Generalitat derivades de l'execució del seu pressupost anual, ni per a les administracions i institucions conveniants, d'acord amb les següents  
Clàusules  
Primera. Objecte  
Mitjançant el present conveni s'establix el marc general de col·laboració entre les parts que el subscriuen per a l'impuls de l'administració electrònica a la Comunitat Valenciana, en especial, entre les administracions municipals, podent amb este fi oferir conjuntament servicis d'assistència en tecnologies de la informació i la comunicació (TIC), tant en el nivell d'assessorament especialitzat com a informatiu, així com cedir l'ús de plataformes, infraestructures, xarxes, o altres béns i drets TIC de titularitat de qualsevol d'elles, tot això d'acord amb les condicions, requisits i obligacions que a continuació s'assenyalen.  
Segona. Contingut  
Per a impulsar l'administració electrònica a la Comunitat Valenciana d'acord amb el que establix l'anterior clàusula i en el marc de la Llei 11/2007, de 22 de juny, d'Accés Electrònic dels Ciutadans als Servicis Públics, i de la legislació autonòmica en la matèria, les parts conveniants es comprometen formalment a:  
1. Impulsar el disseny de plataformes de teleadministració per a la seua implantació i ús comú per les corporacions locals de la Comunitat Valenciana, en especial per aquelles que per raons objectives no puguen atendre pels seus propis mitjans les obligacions consignades en la legislació assenyalada. En especial, caldrà ajustar-se a la deguda compatibilitat tècnica i funcional amb altres plataformes o sistemes de teleadministració de les entitats conveniants, així com amb els sistemes integrals d'atenció ciutadana de què disposen, inclosa l'atenció presencial i la telefònica.  
2. Promoure la (re)utilització, cessió, transferència i compartiment de les dites plataformes electròniques, així com, en general, dels sistemes, aplicacions o programari de titularitat de les parts que subscriuen el present conveni, per al seu ús per altres administracions, institucions i entitats, de naturalesa pública o privada, tant d'este àmbit territorial, com de la resta de l'Estat, conforme al que establixen els articles 45 i 46 de la Llei 11/2007, abans assenyalada, i segons el que es determine en els corresponents convenis o acords de col·laboració, sempre que siga possible conforme a la naturalesa i contingut de les plataformes i dels cessionaris d'estes.  
3. Fomentar la implantació i desplegament d'un marc valencià d'interoperabilitat sobre la base del principi de neutralitat tecnològica i de l'impuls de l'aplicació d'estàndards oberts.  
4. Impulsar les polítiques de seguretat de la informació al si de les administracions públiques de la Comunitat Valenciana.  
5. Impulsar l'ús i el desplegament de la firma electrònica i dels servicis associats a esta, en especial l'emesa o admesa per l'Autoritat de Certificació de la Comunitat Valenciana.  
6. Contribuir a la consolidació i desplegament de xarxes interadministratives de comunicacions electròniques entre les administracions públiques de la Comunitat Valenciana.  
7. Fomentar la participació electrònica de la ciutadania que permeta eficaçment la possibilitat de conéixer, manifestar-se o co-decidir en els assumptes públics de competència de les respectives administracions.  
8. Realitzar, directament o a través d'acords de col·laboració amb altres entitats o institucions, activitats de formació, informació, publicitat i comunicació en matèria d'administració electrònica.  
9. Promoure la constitució d'estructures organitzatives de caràcter permanent i de composició interadministrativa, amb l'objectiu d'impulsar la modernització de l'administració electrònica en la Comunitat Valenciana.  
10. Promoure i facilitar la incorporació de les entitats locals, en especial de la Comunitat Valenciana, al present conveni, d'acord amb el protocol d'adhesió que s'arreplega en l'annex I. L'adhesió acceptada de conformitat, en els termes de la clàusula quarta d'este conveni, entrarà en vigor a tots els efectes el dia de la publicació en el Diari Oficial de la Comunitat Valenciana.  
Tercera. Instruments per a aconseguir la realització de l'objecte  
A fi d'aconseguir els objectius continguts en el present conveni i en compliment del número 9 de l'anterior clàusula, les parts conveniants podran recórrer a qualsevol de les fórmules de col·laboració previstes en l'ordenament jurídic administratiu, i, en este sentit, podran:  
1. Utilitzar l'institut de la comanda de gestió per a la realització d'activitats de caràcter material, tècnic o de servicis a favor d'altres administracions públiques locals.  
2. Constituir, preferentment amb la resta d'administracions locals de la Comunitat Valenciana, persones jurídiques, que podran tindre naturalesa consorcial, associativa, societària, fundacional, institucional o corporativa, i trobar-se subjectes tant al dret públic com al privat, per al desplegament de l'administració electrònica, en els termes que habilite la legislació de règim local i la resta de la normativa aplicable.  
3. Crear o fomentar la creació d'òrgans de cooperació de composició bilateral o multilateral, d'àmbit general o sectorial, en els termes de l'article 63 de l'Estatut d'Autonomia de la Comunitat Valenciana.  
4. Subscriure convenis de col·laboració amb entitats sense finalitats lucratives o amb institucions universitàries, col·legials, corporatives, etc., per al millor compliment de l'objecte del present conveni, o realitzar les contractacions que calguen a l'efecte.  
Quarta. Seguiment del conveni. Comissions.  
1. Per al degut seguiment del conveni, inclosa la seua possible revisió, modificació, adequació o actualització, es preveu l'existència d'una Comissió Multilateral integrada pels membres següents:  
a) Els qui siguen titulars respectius de la Secretaria Autonòmica i de la Direcció General, dins de la Conselleria amb competències horitzontals de la Generalitat en matèria d'administració electrònica, que les tinguen assignades en els nivells superior i directiu, o persones en les quals deleguen. Assumiran, respectivament, la presidència i la secretaria de la Comissió.  
b) Els diputats o diputades que tinguen atribuïdes les competències de modernització o administració electrònica dins de les respectives Diputacions Provincials.  
c) El president o la presidenta de la Federació, o persona en qui delegue.  
d) Fins a un màxim de 3 representants de les entitats locals que s'adherisquen al conveni, en els termes i condicions que es prevegen per part dels anteriors membres de la Comissió.  
La vicepresidència de la Comissió, si fa el cas, recaurà en algun dels restants membres assenyalats en les lletres b) a d).  
En especial, la Comissió Multilateral, conforme al model que figura en l'annex II, serà la competent per a donar conformitat a les possibles adhesions al present conveni que se sol·liciten per les entitats locals, sense perjuí que, mitjançant un acord de la Comissió, puga delegar dita competència en algun o alguns dels seus membres, en els termes que s'establisquen en l'acord de delegació, tot aplicant el model incorporat en l'annex III d'este conveni.  
2. Per a l'aplicació pràctica o material del present conveni, així com de les decisions que adopte la Comissió Multilateral de Seguiment prevista en l'anterior número d'esta clàusula, es constituïx una Comissió Tècnica Paritària d'Administració Electrònica, constituïda per personal tècnic de les entitats que subscriuen el Conveni, la qual tindrà al seu càrrec, en especial, i en primer lloc, les tasques d'impuls de la plataforma comuna d'administració electrònica. La seua composició i organització respectarà l'estructura consignada per a la Comissió Multilateral en el número anterior.  
La Comissió Tècnica, dins de les competències pròpies de cada administració o institució conveniant, tindrà facultats de proposta, recomanació, impuls, seguiment i aplicació de les mesures establides en este conveni, en els convenis singulars de desplegament prevists en la seua clàusula setena o de les que es decidisquen en la Comissió Multilateral de Seguiment. Amb la periodicitat que s'establisca per esta, la Comissió Tècnica retrà compte dels avanços realitzats en la implementació del contingut del conveni.  
3. El desplegament del règim d'organització i funcionament de les comissions previstes en esta Clàusula serà el determinat pels seus membres components, sense perjuí de l'aplicació de la normativa sobre òrgans col·legiats consignada en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Cinquena. Disponibilitat del contingut d'este conveni i dels seus resultats com a demostradors, per a la seua difusió  
El contingut d'este conveni podrà ser utilitzat per les entitats firmants per a altres iniciatives, projectes, convenis, congressos i totes aquelles iniciatives o esdeveniments que suposen un bon ús d'ell.   
Sisena. Referència a les administracions  
En totes les activitats i resultats objecte d'este conveni serà obligatori incloure i citar clarament a les parts firmants. En este sentit, de manera especial haurà de fer-se dita referència en la utilització de qualsevol dels instruments o fórmules previstes en la clàusula tercera d'este conveni.  
Setena. Desplegament del present conveni  
A proposta de la Comissió Multilateral o de qualsevol de les parts que subscriuen el Conveni, i sense perjuí de les atribucions conferides a les comissions previstes en la clàusula quarta d'este conveni, es podran subscriure per aquelles els corresponents convenis singulars de desplegament, per al millor compliment de les seues prescripcions, en especial quan vagen a establir-se obligacions de finançament o per a la creació i posada en marxa dels instruments organitzatius i funcionals assenyalats en la clàusula tercera.  
Vuitena. Efectivitat, duració i resolució del conveni  
El present conveni serà efectiu des de la data de la seua firma i estendrà la seua vigència fins al 31 de desembre de 2011, sense perjuí que s'acorde per les parts expressament la seua pròrroga per períodes anuals amb una antelació mínima d'un mes a la data del seu venciment.  
Igualment, les parts podran denunciar el conveni en qualsevol moment, sempre amb un preavís d'un mes com a mínim d'antelació a l'efectivitat de la dita denúncia.  
Finalment, el conveni s'extingirà per les altres causes legalment previstes i, en especial, per la ineficàcia sobrevinguda, l'incompliment del conveni o de qualsevol de les obligacions que conté, o per altres causes d'invalidesa.  
Novena. Dret aplicable i resolució de conflictes  
El present conveni de col·laboració és de caràcter administratiu i es considera inclòs en l'article 3.1, lletres c) i d), del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, per la qual cosa queda fora de l'àmbit de la seua aplicació, sense perjuí de l'aplicació dels principis i criteris de tal Reial Decret Legislatiu per a resoldre els dubtes i llacunes que pogueren presentar-se, i es regirà per les seues pròpies clàusules i, supletòriament, per les normes generals del dret administratiu.  
En especial, el conveni queda subjecte a l'article 9 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, a la Llei 7/1985, de 2 d'abril, Reguladora de les Bases del Règim Local, fonamentalment al seu article 57, així com al Reial Decret Legislatiu 781/1986, de 18 d'abril, pel qual s'aprova el Text Refós de les Disposicions Legals vigents en matèria de Règim Local (articles 61 a 71), així com, amb caràcter supletori, als articles 6 i 8 de la Llei 30/1992, citada, i a la resta de la normativa que resulte aplicable.  
Finalment, el present conveni queda subjecte a la regulació continguda en el Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim juridicopressupostari dels convenis que subscriga la Generalitat Valenciana, així com en la resta de normativa aplicable en esta matèria.  
La resolució de les controvèrsies que puguen plantejar-se sobre la interpretació i execució del present conveni, hauran de resoldre's de mutu acord entre les parts, al si de la Comissió Multilateral de Seguiment prevista en la càusula quarta del Conveni.  
I, en prova de conformitat amb el susdit, firmen els compareixents el present conveni en el lloc i data indicats ut supra.  
El conseller de Justícia i Administracions Públiques: Fernando de Rosa Torner.  
El president de la Diputació de València: Alfonso Rus Terol.  
El president de la Diputació d'Alacant: José-Joaquín Ripoll Serrano.  
El president de la Diputació de Castelló: Carlos Fabra Carreras.  
La presidenta de la Federació Valenciana de Municipis i Províncies: Elena Bastidas Bono.  
ANNEX I  
PROTOCOL D'ADHESIÓ  
Sr./Sra. (nom i càrrec), en representació de (entitat Local),  
DECLARA:  
Que el (òrgan competent) de (entitat local) ha acordat, amb data ... de ?..................... de 20..., sol·licitar l'adhesió al Conveni Marc de Col·laboració en matèria d'Administració Electrònica en l'àmbit de la Comunitat Valenciana, subscrit en data - de ........... de 2008 entre la Generalitat, les Diputacions de València, Alacant i Castelló, i la Federació Valenciana de Municipis i Províncies, i, en conseqüència,  
MANIFESTA:  
La voluntat de (entitat local) d'adherir-se formalment i expressament a totes i cada una de les clàusules del conveni marc mencionat, assumint les obligacions i compromisos derivats del mateix i amb subjecció plena a totes elles.  
(Lloc, data i firma)  
ANNEX II  
MODEL DE CONFORMITAT DE LA COMISSIÓ MULTILATERAL DE SEGUIMENT A L'ADHESIÓ D'ENTITAT LOCAL  
Sr./Sra., en la seua condició de Secretari/a de la Comissió Multilateral de Seguiment del Conveni Marc de Col·laboració en matèria d'Administració Electrònica en l'àmbit de la Comunitat Valenciana, subscrit en data - de de 2008 entre la Generalitat, les Diputacions de València, Alacant i Castelló, i la Federació Valenciana de Municipis i Províncies.  
CERTIFICA:  
Que en la reunió de data ?. de ?????????.. de 20.., de l'esmentada Comissió Multilateral, es va acordar donar la conformitat a la sol·licitud d'adhesió formulada per (entitat local).  
El que certifique en ??????????.., a - de ??????- de dos mil ???..  
(firma)  
ANNEX III  
MODEL DE CONFORMITAT PER DELEGACIÓ A L'ADHESIÓ D'ENTITAT LOCAL  
D'acord amb el Conveni Marc de Col·laboració en matèria d'Administració Electrònica en l'àmbit de la Comunitat Valenciana, subscrit en data - de de 2008 entre la Generalitat, les Diputacions de València, Alacant i Castelló, i la Federació Valenciana de Municipis i Províncies, i amb la delegació de facultats realitzada per la Comissió Multilateral en la seua reunió de data ????????..   
S'ACORDA:  
Donar la conformitat a la sol·licitud d'adhesió formulada pel (entitat local).  
(Lloc, data i firma)  
Fdo.: (Els membres delegats)